Rugbykampioenskap: knoop dit tog net in die sakkie toeDis ŉ toets wat jou ŉ beklemming gee, een wat vooraf al die verwagtinge skep maar waarin dinge verkeerd kan loop. Dis soos daai pad in die wildtuin waarmee jy ry en ry, maar net rooibokke sien. Wanneer jy na die kamp terugkeer, word jy begroet met: “Het julle daai groot trop leeus net hier buite die hek gesien? En wat van daai luiperd op die S100?” Nee, nee, nee! Die verwagting is ook dat die Bokke Saterdag in Perth die toets in die Rugbykampioenskap teen die Wallabies sal wen. Hoe dan anders? Die Bokke is dan onoorwonne in vyf opeenvolgende toetse en rugby in Australië is in ŉ moeras, een wat jare kan neem voordat die Australiese Rugbyunie (ARU) hom daaruit gaan loswikkel. Ons hoor net goeie dinge vanuit die Bok-kamp – hoe goed die spangees is, hoe die spelers vir mekaar omgee en speel, hoe goed die senters is, die slotte, hoe stewig die stutte skrum, hoe doeltreffend die bank is. Ja, dit wys jou net wat vyf seges kan doen. Die Bokafrigter, Allister Coetzee, kry weekliks ŉ klop op die skouer; daar is reeds daarvan vergeet hoe hy verlede seisoen byna die trekpas gekry het. Die Bokke het skaflik begin in die eerste toets teen die Franse in Junie en gaandeweg na ŉ hoër rat oorgeskakel teen die Argentynse Pumas. Hulle druk weer drieë, hulle skrum, dryf en spring goed en wanneer laas was die Bokke voor op die Rugbykampioenskap se puntelys? Ons is verheug oor die vernuwing en optimisme wat heers, maar moet nooit verby die slaggate kyk nie. Die Bokke het laas in 2013 ŉ toets in die Rugbykampioenskap (of die Drienasies) in Australië gewen. Die Wallabies het in 2014 met 24-23 gewen, in 2015 met 24-20 en verlede jaar met 23-17 … en dit was soms swakker Australiese spanne as hierdie een. Die Wallabies het die hef in die hand in Australië. Hulle het 24 van die 37 toetse daar gewen, het 700 punte opgestapel en 601 afgestaan. In Israel Folau en Kurtley Beale het hulle wêreldbrekers wat in die twee toetse teen die All Blacks die verdediging oopgeruk het. Dis juis sulke dinge wat ŉ sege só soet sal maak, om tong uit te steek sonder om arrogant te raak. Die spanne – Australië 15 Israel Folau, 14 Henry Speight, 13 Tevita Kuridrani, 12 Kurtley Beale, 11 Reece Hodge, 10 Bernard Foley, 9 Will Genia, 8 Sean McMahon, 7 Michael Hooper (kaptein), 6 Ned Hanigan, 5 Adam Coleman, 4 Rory Arnold, 3 Sekope Kepu, 2 Tatafu Polota-Nau, 1 Scott Sio. Bank: 16 Jordan Uelese, 17 Tom Robertson, 18 Allan Alaalatoa, 19 Rob Simmons, 20 Jack Dempsey, 21 Nick Phipps, 22 Samu Kerevi, 23 Curtis Rona. Suid-Afrika 15 Andries Coetzee, 14 Raymond Rhule, 13 Jesse Kriel, 12 Jan Serfontein, 11 Courtnall Skosan, 10 Elton Jantjies, 9 Ross Cronjé, 8 Uzair Cassiem, 7 Jaco Kriel, 6 Siya Kolisi, 5 Pieter-Steph du Toit, 4 Eben Etzebeth (kaptein), 3 Coenie Oosthuizen, 2 Malcolm Marx, 1 Beast Mtawarira. Bank: 16 Bongi Mbonambi, 17 Steven Kitshoff, 18 Trevor Nyakane, 19 Lood de Jager, 20 Jean-Luc du Preez, 21 Francois Hougaard, 22 Handré Pollard, 23 Damian de Allende. Skeidsregter: Glen Jackson (Nieu-Seeland) Assistent-skeidsregters: John Lacey (Ierland) en Paul Williams (NS) TV-skeidsregter: Ben Skeen (NS). Verwagte weer: Mooiweer en koel. Afskop: 12:00 (SA tyd).